## La Generalitat reconeix “la labor exemplar” de persones i entitats en la defensa del medi ambient i el benestar animal amb els Premis Medi Ambient 2025

*** Martínez Mus assegura que “estos guardons reconeixen per primera vegada l’entrega, l’amor i l’empatia dels qui fan possible que la naturalesa continue sent la nostra casa”**

La Vicepresidència Segona de Recuperació, Medi Ambient, Infraestructures i Territori ha reconegut “la labor exemplar” de persones i entitats en la defensa de l’entorn natural i el benestar animal en l’entrega dels Premis Medi Ambient 2025, que s’ha celebrat per primera vegada en l’Oceanogràfic.

El vicepresident segon de Recuperació, Medi Ambient, Infraestructures i Territori, Vicente Martínez Mus, ha presidit l’acte d’homenatge a persones, entitats i col·lectius que destaquen pel seu compromís amb la protecció animal, la conservació de la biodiversitat i la defensa de la naturalesa.

Durant la seua intervenció, el vicepresident ha subratllat que “no solament entreguem premis; donem les gràcies als qui netegen, rescaten, ensenyen, investiguen, curen i protegixen. Perquè protegir els animals és protegir el que som”.

En paraules de Martínez Mus, “estos premis reconeixen l’entrega, l’amor per la naturalesa i l’empatia dels qui fan possible que la naturalesa continue sent la nostra casa i no un record”.

**Reconeixement a la labor ambiental i social**

Entre els guardonats es troben projectes i organitzacions que representen la diversitat del treball per la sostenibilitat en la Comunitat Valenciana com el programa Mares Circulares de Coca-Cola, per la seua contribució a la neteja de platges i fons marins, la investigació i l’educació ambiental.

També, s’ha premiat el programa de televisió *Animalades* d’À Punt, per fomentar la consciència mediambiental i el respecte animal des de la televisió pública; els educadors ambientals de VAERSA, per la seua labor educativa en parcs naturals, així com el Seprona de la Guàrdia Civil d’Alacant i agents mediambientals de relleu, pel seu compromís amb la vigilància, investigació i protecció del territori.

D’altra banda, la Federació de Caça de la Comunitat Valenciana ha rebut un guardó per la seua gestió responsable del medi natural i la seua col·laboració en la conservació d’hàbitats.

BIOPARC València i l’Oceanogràfic-ARCA del Mar, pel seu treball en conservació, investigació i rescat de fauna marina. I l’Associació XALOC, ha sigut seleccionada per la seua implicació voluntària en la protecció de platges, dunes i tortugues marines.

A més, l’Hospital Clínic Veterinari CEU i l’Organització Col·legial Veterinària d’Espanya, per la seua contribució al benestar animal i a la salut pública, així com Marian Iserte, per la seua dedicació personal al rescat i cura d’animals.

Finalment, el Centre de Reeducació de Menors Pi Gros, ha rebut un premi pel seu projecte educatiu que unix la protecció animal amb la reinserció social de jóvens.

L’acte ha conclòs amb un missatge d’esperança i responsabilitat compartida per part del vicepresident segon, qui ha sentenciat que “l’aplaudiment que hui vos hem donat no es quede ací. Que demà continuem cuidant, respectant i aprenent. Perquè una comunitat que cuida la vida és una comunitat més justa i humana.”

L’esdeveniment ha comptat amb la presència del secretari autonòmic de Medi Ambient i Territori, Raúl Mérida, així com del director general de Medi Natural i Animal, Luis Gomis i altres alts càrrecs de la Generalitat i de la societat civil.

Fecha: 17/11/2025